Chevrolet Corvette

Η Chevrolet Corvette (Σεβρολέτ Κορβέτ) είναι ένα 2-πορτο, 2-θέσιο σπορ πολυτελές αυτοκίνητο υψηλών επιδόσεων, που κατασκευάζεται από την αμερικανική αυτοκινητοβιομηχανία Chevrolet, από τον Ιούνιο του 1953 έως και σήμερα, σε 8 γενιές. Στη συνολική ιστορική πορεία της, η Corvette κατέχει τα ρεκόρ του πρώτου χρονολογικά και, ταυτόχρονα, του μακροβιότερου σπορ Αμερικανικού αυτοκινήτου.

Μάλιστα το 2003 η Chevrolet Corvette γιόρτασε την 50-ή της επέτειο, με την έκδοση 50th Αnniversary της Corvette C5 (η πέμπτη γενιά του μοντέλου).Corvette 50th Anniversary by the Editors of Consumer Guide-2003. Η όγδοη γενιά του μοντέλου μπήκε στην παραγωγή στις 3 Φεβρουαρίου 2020 και για πρώτη φορά στην ιστορία του μοντέλου είναι κεντρομήχανη, αντί με τον κινητήρα μπροστά.

Διαχρονικά, είναι ένα από τα γνωστότερα αυτοκίνητα παγκοσμίως, με εξαιρετικά υψηλό ίματζ και μεγάλη απήχηση στους οπαδούς των σπορ αυτοκινήτων. Αρχικά, ένα σχετικά μέτριο και ελαφρύ 6-κύλινδρο κάμπριο, οι επακόλουθες εισαγωγές κινητήρων V8, οι ανταγωνιστικές καινοτομίες πλαισίου και η διάταξη του πίσω μεσαίου κινητήρα έχουν σταδιακά μετακινήσει την Corvette στην κατηγορία των supercars, γνωστά και ως σπορ υπεραυτοκίνητα. Ιδίως από την Corvette C4 (η τέταρτη γενιά του μοντέλου) και μετά, όλες οι κορυφαίες εκδόσεις στην εκάστοτε γενιά θεωρούνται ως σπορ υπεραυτοκίνητα (supercars). Σταδιακά, το μοντέλο έγινε ευρύτερα γνωστό ως «America's Sports Car». Ειδικότερα για τους Αμερικανούς, το όνομα Corvette θεωρείται τόσο μεγάλος μύθος, όσο θεωρούνται αντίστοιχα η Porsche 911 στη Γερμανία και όλα τα μοντέλα της Ferrari στην Ιταλία.www.gazzetta.gr/ Chevrolet Corvette Stingray

Χαρακτηριστικά όλων των γενεών της, είναι οι υψηλές της επιδόσεις, η φουτουριστική της εμφάνιση, η σύνθετη μέθοδος κατασκευής του αμαξώματος και η ανταγωνιστική της τιμή, αρκετά χαμηλότερη από τους ευρωπαϊκούς ανταγωνιστές της. Επίσης, μετά τη διακοπή της παραγωγής της Dodge Viper στις 16 Αυγούστου 2017 και του Ford GT τον Δεκέμβριο του 2022, η Chevrolet Corvette είναι το μοναδικό 2-θέσιο σπορ αυτοκίνητο που κατασκευάζεται από αμερικανική αυτοκινητοβιομηχανία μεγάλου βεληνεκούς και, διαχρονικά επίσης, είναι η ναυαρχίδα στην παλέτα των μοντέλων της Chevrolet.

 Όνομα και λογότυπο 

Το όνομα «Corvette», γαλλικής προέλευσης, επελέγη από τον Μάιρον Σκοτ (Myron Scott), φωτογράφο και καλλιτεχνικό διευθυντή και στη συνέχεια βοηθό διευθυντή του τμήματος δημοσίων σχέσεων της Chevrolet. Η εταιρεία, η οποία έψαχνε για ένα όνομα που ξεκινούσε με το γράμμα «C», είχε ήδη εξετάσει περισσότερα από 300 ονόματα όταν ο Μάιρον Σκοτ σκέφτηκε το «Corvette», το οποίο είχε εντοπίσει σε ένα λεξικό, και ονόμασε έτσι το νέο μοντέλο, από ένα μικρό και ευέλικτο πολεμικό πλοίο, την Κορβέττα.Falconer, Tom (2003). The Complete Corvette. Crestline Imprints. p. 9. ISBN 9780760314746. http://books.google.com/?id=KCFqjW2AXTcC&pg=PT14&dq=Corvette++Myron+Scott.

Το αρχικό προσχέδιο του λογότυπου της Corvette περιελάμβανε ακόμα και τη σημαία των ΗΠΑ, που όμως αντικαταστάθηκε την τελευταία στιγμή από το σήμα της Chevrolet, και έφερε επίσης ήδη την καρό σημαία των αγώνων, η οποία διατηρήθηκε και στο τελικό λογότυπο. Το αρχικό αυτό λογότυπο επρόκειτο να εμφανιστεί στην πρώτη Corvette το 1953, αλλά απορρίφθηκε μόλις 4 ημέρες πριν από την παρουσίαση και έγινε η προαναφερθείσα αλλαγή, επειδή διαπιστώθηκε ότι δεν επιτρεπόταν η εμφάνιση της αμερικανικής σημαίας σε εμπορικό προϊόν.

 Εισαγωγή 

Η πρώτη γενιά του αυτοκινήτου αποφασίστηκε και εξελίχθηκε ως απάντηση στα ξένα σπορ αυτοκίνητα, σχεδιάστηκε από τον Χάρλεϊ Ιρλ (Harley Earl) το 1952 και παρουσιάστηκε στο General Motors Motorama στο Σαλόνι Αυτοκινήτου της Νέας Υόρκης στις 17 Ιανουαρίου 1953. Το πρώτο αντίτυπο κύλησε από τη γραμμή παραγωγής στις 30 Ιουνίου 1953 και το μοντέλο κυκλοφόρησε στην αγορά σχεδόν αμέσως.

 Βασικά στοιχεία 
Αν και η πρώτη γενιά της Corvette, που έγινε γνωστή εκ των υστέρων ως Corvette C1, παρήχθη μόνο ως convertible (καμπριολέ), όλες οι μετέπειτα γενιές κατασκευάστηκαν και ως coupé και ως convertible, πάντα όμως αυστηρά 2-θέσιες. Επίσης, στις 7 πρώτες γενιές της διατηρήθηκε σταθερά και η διάταξη «κινητήρας μπροστά, πίσω κίνηση». Τα δύο πρώτα έτη παραγωγής, 1953 και 1954, η Corvette C1 έφερε έναν κινητήρα βενζίνης 6-κύλινδρο σε σειρά (I6), αλλά όλεςΓια την ακρίβεια, τη σεζόν του 1955 μόλις 6 αντίτυπα κατασκευάστηκαν με τον 6-κύλινδρο κινητήρα. οι Corvette από τη σεζόν του 1955 και μετά, έχουν συνδυαστεί πάντα με 8-κύλινδρους βενζινοκινητήρες, διάταξης V8. Ωστόσο, η 8η γενιά του μοντέλου, γνωστή ως Chevrolet Corvette C8, είναι για πρώτη φορά στην ιστορία κεντρομήχανη, με τον κινητήρα πίσω από τα καθίσματα, πάντα με την μετάδοση της κίνησης στους πίσω τροχούς, στα πρότυπα των κεντρομήχανων μοντέλων της Ferrari.

Οι τρεις πρώτες γενιές της Corvette (1953 - 1982) χρησιμοποίησαν κατασκευή αμαξώματος τύπου σκάλας (κοινώς χτιστό πάνω σε πλατφόρμα) και από τη γενιά C4, που εισήχθη στις αρχές του 1983 ως μοντέλο 1984, οι Corvette χρησιμοποίησαν την αυτοφερόμενη πλατφόρμα (unibody, ενιαίο δομικό σύνολο) Y-body της General Motors.

Τους πρώτους μήνες της καριέρας της, κατασκευαζόταν στο Φλιντ (Flint) του Μίσιγκαν, και από τις αρχές του 1954 έως τον Ιούλιο του 1981 στο Σαιντ Λούις του Μιζούρι. Από τον Ιούνιο του 1981 μέχρι σήμερα, παράγεται στο Μπόουλινγκ Γκριν (Bowling Green) του Κεντάκι, ενώ είναι και το επίσημο σπορ αυτοκίνητο του Commonwealth του Κεντάκι. Στο Μπόουλινγκ Γκριν βρίσκονται και το Εθνικό Μουσείο της Corvette (National Corvette Museum), που φιλοξενεί ολόκληρη την ένδοξη ιστορία του μοντέλου, και το εθνικό ετήσιο φεστιβάλ «National Corvette Homecoming». Το Μουσείο κατασκευάστηκε το 1994 και άνοιξε επίσημα για το κοινό τον Σεπτέμβριο του ίδιου έτους.

Από το ίδιο εργοστάσιο βγήκε το 1992 η 1.000.000στή Corvette, η 1.500.000στή το 2009, ενώ στις 14 Αυγούστου 2020 βγήκε από τη γραμμή παραγωγής η 1.750.000στή Corvette.

 Έτη παραγωγής των γενεών 

 Corvette C1: 1953 — 1962
 Corvette C2: 1962 — 1967
 Corvette C3: 1967 — 1982
 Corvette C4: 1983 — 1996
 Corvette C5: 1997 — 2004
 Corvette C6: 2004 — 2013
 Corvette C7: 2013 — 2019
 Corvette C8: από το 2020

Η όγδοη και σημερινή γενιά του μοντέλου, γνωστή ως Chevrolet Corvette C8, παρουσιάστηκε επίσημα στις 18 Ιουλίου 2019, μπήκε στη μαζική παραγωγή στις 3 Φεβρουαρίου 2020 και, για πρώτη φορά στην ιστορία του μοντέλου, φέρει κεντρομήχανη πλατφόρμα, δηλαδή με τον κινητήρα στο κέντρο του αμαξώματος (πίσω από τα 2 καθίσματα) και όχι στο μπροστινό μέρος. Το σενάριο της αλλαγής σε κεντρομήχανη πλατφόρμα είχε αρχίσει να συζητιέται ήδη από την εποχή της εξέλιξης της Corvette C7.

 Δημογραφικά στοιχεία κατόχων 

Σύμφωνα με έρευνα της Specialty Equipment Market Association και της Experian Automotive, που δημοσιεύτηκε τον Ιανουάριο του 2009, υπήρχαν τότε 750.000 Corvette όλων των ετών και γενεών ταξινομημένες στις Ηνωμένες Πολιτείες. Οι ιδιοκτήτες Corvette ήταν αρκετά εξίσου κατανεμημένοι σε όλη τη χώρα, με την υψηλότερη πυκνότητα στο Μίσιγκαν (3,47 αυτοκίνητα ανά 1.000 κατοίκους) και τη χαμηλότερη πυκνότητα στη Γιούτα, το Μισισίπι και τη Χαβάη (1,66 και 1,63 και 1,53 εγγραφές ανά 1.000 κατοίκους). Το 47% από αυτούς τους ιδιοκτήτες κατέχουν πτυχία κολεγίου (σημαντικά πάνω από τον εθνικό μέσο όρο του 27%) και το 82% των ιδιοκτητών του μοντέλου είναι μεταξύ 40 και 69 ετών, με τη μέση ηλικία στα 53 έτη.

 Αναφορές 

 Βιβλιογραφία 

 Nichols, Richard. «Corvette: 1953 to the Present». London: Bison Books, 1985. ISBN 0-86124-218-1.
 Antonick, Mike. «Corvette Black Book 1953–2000». Powell, Ohio: Michael Bruce Associates, Inc., 1999. ISBN 0933534469.
 Mueller, Mike (2004). «1975-1996: Chevrolet's Fiberglass Legacy Rolls On». Corvette. St. Paul, Minnesota: MBI Publishing. ISBN 978-0-7603-1968-0.
 The Complete Book of Corvette: Every Model Since 1953. By Mike Mueller, 2012.

 Περαιτέρω μέσα 
 Βίντεο
  («Γιατί η Chevy αλλάζει ριζικά την Corvette».)

 Εξωτερικοί σύνδεσμοι 

 Η επίσημη Αμερικανική ιστοσελίδα της Chevrolet Corvette C7 
 Corvette & Camaro Europe (με επιλογή χώρας)
 Timeline of Corvette History by www.corvettemuseum.org
 Corvette Specs by www.corvettemuseum.org 
 Corvette C1 - C7 overview by www.corvsport.com 

Κατηγορία:Σπορ αυτοκίνητα
Κατηγορία:Αυτοκίνητα πολυτελείας
Κατηγορία:Αμερικανικά αυτοκίνητα
Corvette
Κατηγορία:Αυτοκίνητα ράλλυ